Τζον Σπένσερ-Τσώρτσιλ, 10ος Δούκας του Μάρλμπορο

Ο Τζον Άλμπερτ Έντουαρντ Γουίλιαμ Σπένσερ-Τσώρτσιλ ήταν ένας Βρετανός στρατιωτικός και αριστοκράτης, που διατέλεσε 10ος Δούκας του Μάρλμπορο την περίοδο 1934-1972 και κατείχε τον τίτλο του Μαρκήσιου του Μπλάντφορντ το διάστημα 1897-1934.

Πρώιμα χρόνια
Ο Τζον Σπένσερ-Τσώρτσιλ γεννήθηκε στο Λονδίνο στις 18 Σεπτεμβρίου 1897 και ήταν ο πρώτος από τους δύο γιους του Τσαρλς Σπένσερ-Τσώρτσιλ, 9ου Δούκα του Μάρλμπορο, και της Κονσουέλο Βάντερμπιλτ, μια Αμερικανίδας κληρονόμου. Ο νεότερος αδελφός του ήταν ο Λόρδος Άιβορ Σπένσερ-Τσώρτσιλ που κατετάγη στο Βασιλικό Σώμα Υπηρεσιών Στρατού και πολέμησε στον Α΄ Παγκόσμιο Πόλεμο. Οι γονείς του χωρίστηκαν το 1906 και πήραν διαζύγιο το 1921. Η μητέρα του, αργότερα, παντρεύτηκε τον Γάλλο στρατιωτικό Ζακ Μπαλσάν και ο πατέρας του την Γαλλο-αμερικανή Γκλάντις Ντίκον.

Οι παππούδες του από την πλευρά του πατέρα του ήταν ο Τζορτζ Σπένσερ-Τσόρτσιλ, 8ος Δούκας του Μάρλμπορο, και η Λαίδη Αλμπέρτα Χάμιλτον. Από την πλευρά της μητέρας του, παππούς του ήταν ο Γουίλιαμ Κίσαμ Βάντερμπιλτ και γιαγιά του η Άλβα Έρσκιν Σμιθ.

Ο Τζον Σπένσερ-Τσώρτσιλ, αφού σπούδασε στο Κολλέγιο Ίτον της Αγγλίας, κατετάγη στο σύνταγμα Σωματοφυλακής του Στρατού Ξηράς.

Καριέρα
Πριν κληρονομήσει το Δουκάτο του Μάρλμπορο, το 1934, είχε αναδειχθεί στο βαθμό του αντισυνταγματάρχη και είχε υπηρετήσει με διακρίσεις στη Γαλλία και το Βέλγιο κατά τον Α΄ Παγκόσμιο Πόλεμο. Μετά τον πόλεμο, διατέλεσε Δήμαρχος του Γούντστοκ, από το 1937 έως το 1942. Υπηρέτησε επίσης ως Ύπατος Οικονόμος της Οξφόρδης το 1937. Κατά τη διάρκεια του Β΄ Παγκοσμίου Πολέμου υπηρέτησε ως αξιωματικός με τις δυνάμεις των Ηνωμένων Πολιτειών στη Βρετανία.

Το 1950, ο Δούκας άνοιξε για τους πολίτες πολλά δωμάτια του Παλατιού Μπλένιμ (συμπεριλαμβανομένης της κρεβατοκάμαρας στην οποία γεννήθηκε ο Ουίνστον Τσώρτσιλ, προκειμένου να αποκομίσει έσοδα για την κάλυψη του κόστους συντήρησης.

Προσωπική ζωή
Στις 17 Φεβρουαρίου 1920, παντρεύτηκε τον Αλεξάντρα Μέρι Κάντογκαν (1900–1961) στην εκκλησία της Αγίας Μαργαρίτας στο Λονδίνο, όπου παρευρέθηκαν ο Βασιλιάς Γεώργιος Ε΄ και η Βασίλισσα Μαίρη. Ως γαμήλιο δώρο, ο παππούς του, Γουίλιαμ Κίσαμ Βάντερμπιλτ, του έδωσε ένα σπίτι στο Λονδίνο. Η Αλεξάντρα Μέρι Κάντογκαν ήταν κόρη του Χένρι Κάντογκαν, Υποκόμη Τσέλσι. Το ζευγάρι απέκτησε δύο γιους και τρεις κόρες:
 τη Λαίδη Σάρα Κονσουέλο Σπένσερ-Τσώρτσιλ (1921–2000).
 τη Λαίδη Κάρολαϊν Σπένσερ-Τσώρτσιλ (1923–1992).
 τον Τζον Τζορτζ Βάντερμπιλτ Σπένσερ-Τσώρτσιλ, 11ο Δούκα του Μάρλμπορο (1926–2014).
 την Λαίδη Ρόζμαρι Μίλντρεντ Σπένσερ-Τσώρτσιλ (γεν. 1929).  
 τον Λόρδο Τσαρλς Τζορτζ Γουίλιαμ Κόλιν Σπένσερ-Τσώρτσιλ (1940–2016).

Δεύτερος γάμος
Έξι εβδομάδες πριν από το θάνατό του, στις 26 Ιανουαρίου 1972, ο Δούκας παντρεύτηκε τη δεύτερη σύζυγό του, Φράνσις Λόρα Τσάρτερις (1915–1990), η οποία είχε πραγματοποιήσει ήδη τρεις γάμους. Απεβίωσε σε νοσοκομείο του Λονδίνου στις 11 Μαρτίου 1972, όντας σε ηλικία 74 ετών. Το Δουκάτο του Μάρλμπορο πέρασε στην κατοχή του μεγαλύτερου γιου του. Ο Τζον Σπένσερ-Τσώρτσιλ, 10ος Δούκας του Μάρλμπορο, και η πρώτη σύζυγός του ενταφιάστηκε στην εκκλησία του Αγίου Μαρτίνου στο Μπλέιντον.

Παραπομπές

Εξωτερικοί σύνδεσμοι

 John Albert William Spencer-Churchill, 10th Duke of Marlborough, thepeerage.com